b'\n_START_ARTICLE_\nKsenija Benedetti\n_START_SECTION_\nKariera\n_START_PARAGRAPH_\nKsenija Benedetti je bila julija 2000 prvi\xc4\x8d imenovana za \xc5\xa1efinjo Protokola Republike Slovenije. V osemnajstih letih njene kariere se je v Republiki Sloveniji zvrstilo veliko zgodovinskih dogodkov, ki jih je skupaj s sodelavci pripravila in izvedla, med drugim prvi uradni kraljevi obisk v Republiki Sloveniji \xe2\x80\x93 obisk danske kraljice, vrh Bush \xe2\x80\x93 Putin, obisk japonske princese, sre\xc4\x8danje \xc5\xa1estnajstih predsednikov srednjeevropskih dr\xc5\xbeav, prva menjava predsednika na\xc5\xa1e dr\xc5\xbeave (Milan Ku\xc4\x8dan \xe2\x80\x93 dr. Janez Drnov\xc5\xa1ek), uradni obiski \xc5\xa1panskega, \xc5\xa1vedskega in jordanskega kraljevega para ter britanske kraljice v Republiki Sloveniji, dvakratno sre\xc4\x8danje predsednikov vlad CEFTA, sre\xc4\x8danje predsednikov vlad Srednjeevropske pobude, sre\xc4\x8danje predsednikov Brdo Brijuni Process-a, sre\xc4\x8danje petih predsednikov ob 20. in 25. obletnici samostojnosti Republike Slovenije, prireditve ob vstopu Slovenije v Evropsko unijo, v obmo\xc4\x8dje Evra ter prireditve ob padcu Schengenske meje. Vrhunec njenega strokovnega izziva pa je bila protokolarna in logisti\xc4\x8dna priprava ter izvedba predsedovanja Slovenije Svetu Evropske unije 2008 (vsi dogodki na ministrski ravni in vi\xc5\xa1je), med drugim izvedba vseh t.i. ministerialov, sre\xc4\x8danja Vlade Republike Slovenije z Evropsko komisijo in vrha Evropska unija \xe2\x80\x93 Zdru\xc5\xbeene dr\xc5\xbeave Amerike v Sloveniji, skupaj z dr\xc5\xbeavami gostiteljicami pa tudi vrh Evropska unija \xe2\x80\x93 LAC (v Peruju), Evropska unija \xe2\x80\x93 Kitajska ter Evropska unija \xe2\x80\x93 Rusija. Njen poseben izziv je bila tudi priprava in izvedba obiska britanske kraljice Elizabete II v Sloveniji jeseni 2008, izvedba obiska ameri\xc5\xa1kega predsednika G. W. Busha leta 2008 in trije obiski ruskega predsednika Vladimirja Putina._NEWLINE_Od julija 2000 je s sodelavci pripravila in izvedla okrog ve\xc4\x8d kot 550 dr\xc5\xbeavni\xc5\xa1kih, uradnih in delovnih obiskov najvi\xc5\xa1jih tujih predstavnikov v Republiki Sloveniji in ve\xc4\x8d kot 350 dr\xc5\xbeavni\xc5\xa1kih, uradnih in delovnih obiskov najvi\xc5\xa1jih predstavnikov Republike Slovenije v tujini ter ve\xc4\x8d kot 130 dr\xc5\xbeavnih proslav. Osemnajst let je s sodelavci tudi pripravljala vse druge protokolarne dogodke za visoke funkcionarje Republike Slovenije (preko 5500 dogodkov). Predsednike dr\xc5\xbeave in vlade je spremljala na uradnih obiskih v tujini (v vseh evropskih dr\xc5\xbeavah, v ZDA, Peruju, Venezueli, Kolumbiji, Braziliji, na Japonskem, Kitajskem, v Saudski Arabiji, Katarju, Kuvajtu, Jordaniji, Egiptu, Izraelu, Pakistanu, Rusiji, Ukrajini, Tur\xc4\x8diji, Kazakhstanu, Armeniji, Azerbajd\xc5\xbeanu \xe2\x80\xa6)_NEWLINE_Protokolarne dogodke in obiske na najvi\xc5\xa1ji ravni je pripravljala za vse predsednike samostojne Republike Slovenije: gospoda Milana Ku\xc4\x8dana, dr. Janeza Drnov\xc5\xa1ka, dr. Danila Turka in gospoda Boruta Pahorja; ter za vse predsednike vlad (razen za prvega \xe2\x80\x93 dr. Lojzeta Peterleta)._NEWLINE_Od leta 2002 dalje je \xc4\x8dlanica Koordinacijskega odbora za dr\xc5\xbeavne proslave (od 2004 do 2009 tudi podpredsednica tega odbora), od leta 2005 do 2007 je bila vodja pododbora za logistiko za izvedbo predsedovanja Slovenije Svetu Evropske Unije, ter bila \xc4\x8dlanica vladnega izvr\xc5\xa1nega odbora za pripravo slovesnosti ob vstopu v Evropsko Unijo. Bila je tudi \xc4\x8dlanica \xc5\xbeirije za dodelitve mednarodnih protokolarnih nagrad Mednarodne \xc5\xa1ole protokola s sede\xc5\xbeem v Madridu._NEWLINE_Leta 2017 je Protokol Republike Slovenije pod njenim vodstvom prejel priznanje Ministrstva za obrambo za ve\xc4\x8dletno sodelovanje z Gardo Slovenske vojske._NEWLINE_Uspe\xc5\xa1nost njenega dela se ka\xc5\xbee tudi v mnogih zahvalnih pismih \xe2\x80\x93 od Bele hi\xc5\xa1e do \xc5\xa1panskega in britanskega dvora. Opravila je veliko strokovnih intervjujev na nacionalni televiziji in radiu ter drugih lokalnih televizijah in radiih, prav tako pa v vseh ve\xc4\x8djih dnevnih \xc4\x8dasopisih in revijah._NEWLINE_Po izobrazbi je univerzitetna diplomirana muzikologinja ter diplomantka MBA IEDC Centra Bled. Diplomirala je tudi na LSPR (London School of Public Relations). Pred zaposlitvijo na Vladi Republike Slovenije je bila najprej takoj po opravljeni diplomi sedem let zaposlena v Avditoriju Portoro\xc5\xbe kot vodja kulturnih dejavnosti (izbor, priprava in izvedba kulturnih prireditev in pokrivanje podro\xc4\x8dja stikov z javnostmi). Med pomembnej\xc5\xa1imi projekti v Portoro\xc5\xbeu so bili organizacija 300-letnice rojstva skladatelja in violinista Giuseppa Tartinija, organizacija tradicionalnega piranskega glasbenega festivala Piranski glasbeni ve\xc4\x8deri in tradicionalnih bo\xc5\xbei\xc4\x8dnih in novoletnih koncertov. Kasneje je bila zaposlena v Metropol Group d.d. na mestu vodje protokola. Vsebina dela je bila pokrivanje podro\xc4\x8dja marketinga (predvsem skrb in razvoj blagovne znamke) in odnosov z javnostmi (med drugim je bila urednica \xc4\x8dasopisa Metropol News) ter organizacija promocijskih prireditev (na primer nekaj let tradicionalnega tridnevnega mednarodnega festivala fitnesa in \xc5\xa1porta za vse Fitfest Portoro\xc5\xbe, organizacija Sre\xc4\x8danj Diplomatov v Portoro\xc5\xbeu, organizacija gala plesov ipd). Je tudi soavtorica nekaterih predpisov, ki so jih v Metropol Group sestavljali za pridobitev ISO 9001._NEWLINE_Osemnajst let je, kadar ji je to delo dopu\xc5\xa1\xc4\x8dalo, izvajala celodnevne delavnice Protokolarna pravila ter predavala diplomatom, politikom in gospodarstvenikom in najrazli\xc4\x8dnej\xc5\xa1im javnim uslu\xc5\xbebencem ter srednjemu managementu v gospodarstvu. Dve leti je kot visoko\xc5\xa1olski predavatelj tudi predavala na Visoki poslovni \xc5\xa1oli B2._NEWLINE_Septembra 2008 je pri zalo\xc5\xbebi Planet GV izdala strokovno knjigo z naslovom Protokol: simfonija forme, v kateri so na 640 straneh opisana protokolarna pravila (SIP NUK 341,75, ISBN 978-961-6529-66-2). Ker je bila knjiga v kratkem razprodana, je \xc5\xbee aprila 2009 iz\xc5\xa1el ponatis \xe2\x80\x93 1. dopolnjena izdaja. Konec leta 2017 je pri podjetju Audiobook knjiga iz\xc5\xa1la tudi kot govorna knjiga s priznanimi bralci iz gledali\xc5\xa1kega, televizijskega in radijskega sveta (Ivan Lotri\xc4\x8d, Bo\xc5\xa1tjan Romih, Boris in Sebastian Cavazza, Jo\xc5\xbeica Avbelj, Vesna Milek, Vincent Lotos, Marcel \xc5\xa0tefan\xc4\x8di\xc4\x8d, Ajda Smrekar, Darja Zgonc in Vojko Bel\xc5\xa1ak)._NEWLINE_Ksenija Benedetti je tudi soavtorica knjige Lobiranje je vro\xc4\x8de, Komuniciranje z vplivnimi javnostmi, zalo\xc5\xbeba SPEM komunikacijska skupina, Maribor 2006 (ISBN 961-91707-0-9).'